Kontemplasion Para Ken Ni Flor
Ti inaldaw-aldaw a dangadang iti sabali nga ili
Wenno iti kaltaang ti nainaan a babawi
Aginanakan, aginanakan, kunami kenka, kailian
Flor a sabong dagiti nabiag a tagainep
Ti mamintallo a pannangan, agmalem a pannakapnek
Saan a kas karina ti mabalud, maikarsel
Iti tuok ken buteng ti bartolina
Dagiti panagun-unnoy iti naimbag a gasat,
Daytay man gasat a sorpresa ti langit
Uray no dagiti sumangpet a surat ken palagip
Dagiti imbati ken imbaga ti rabrabak
Daytay rikna ti asawa a kasimpungalan,
Din ita mangiginggina, din mangipapaidam
Birokem ti regta iti takiag dagiti arapaap
Para kadagiti annak a maila, agur-uray
Iti arakup, mangnamnama iti namnama
Iti laylayan ti bado dagiti santo, iti tuod
Iti dapan ken saka dagiti patron,
Kasta met iti daraan a puso ti apo,
Daytay guardiatayo iti laksid ti gulib,
Iti laksid ti nailian a panangliput
Dagiti senador, dagiti diputado, dagiti gobernador
Dagiti komersiante iti pigsa ken rugso,
Tagapresio ti panagarem ken panaguttog,
Isuda a manggatgatad iti naorasan a biag,
Mangikeddeng iti patingga ti linteg ken arapaap.
Aginanakan, aginanakan, Flor, kailian, kabsat.
Inanamaem ti kappia iti sidong dagiti tapok
A mangarakupto kenka, mangpadanon kenka
Iti pagarian dagiti awan patinggana a kanito
A ditoy a buyaem ti pakasaritaan ti ili
A pakasaritaan met ti ultimo a sakripisio.
Agyamankam iti datonmo a biag, sika a bannuar.
Agyamankam iti datonmo a pannakatay, sika a taklin.
Agyamankam iti datonmo a pannakailansa, sika a salakan.
Dakami nga agbibineg, nakamuttaleng,
Baed, sulpeng, dakami a panawam a tuleng,
Dakami a manglagip iti panagdaliasat iti mumalem.
AURELIO S. AGCAOILI
Unibersidad ti Filipinas
Diliman, Quezon City
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ast_Latn ilo_Latn tgl_Latn